
Parlamentul  României

Camera  Deputaţilor

Comisia pentru industrii si servicii






                 Bucureşti, 12.04.2011





                                         

            Nr.23/93/2011
AVIZ
asupra propunerii legislative pentru modificarea Ordonanţei nr.21/1992 privind protecţia consumatorilor, republicată în M.O. nr.208 din 28 Martie 2007, cu modificările şi completările ulterioare



În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, pentru aviz care va fi transmis Comisiei juridice, de disciplină şi imunităţi, cu propunerea legislativă modificarea Ordonanţei nr.21/1992 privind protecţia consumatorilor, republicată în M.O. nr.208 din 28 Martie 2007, cu modificările şi completările ulterioare, transmisă cu adresa nr.P.l.x. 168 din 4 aprilie 2011, înregistrată sub nr.23/93 din 04 aprilie 2011.


Consiliul Legislativ, cu avizul nr.1453/07.12.2010, avizează favorabil propunerea legislativă cu observaţii şi propuneri.



Guvernul României, prin actul nr.3167/17.12.2010, nu susţine adoptarea propunerii legislative.



Senatul, în  şedinţa din 30 martie 2011, a respins propunerea legislativă.



Propunerea legislativă are ca obiect completarea articolului 62 din Ordonanţa de Guvern nr.21/1992 privind protecţia consumatorilor, republicată, cu modificările şi completările ulterioare, în sensul că hotărârea judecătorească, prin care judecătoria soluţionează plângerea formulată împotriva procesului verbal de constatare a contravenţiei, să fie definitivă şi irevocabilă şi să nu se supună căii de atac a recursului, aşa cum se prevede în articolul 34 alineatul (2) din Ordonanţa Guvernului nr.2/2001 privind regimul juridic al contravenţiilor. Procesul verbal neatacat în termen de 15 zile de la data comunicării acestuia şi hotărârea judecătorească irevocabilă să constituie titluri executorii.



Examinarea propunerii legislative a avut loc în şedinţa comisiei din data de 12 aprilie 2011.

În urma dezbaterilor, membrii comisiei au hotărât, în unanimitate, avizarea negativă a propunerii legislative, deoarece, se încalcă prevederile Ordonanţei Guvernului nr.2/2001 privind regimul juridic al contravenţiilor.



Prin obiectul de reglementare şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş

